Teine kohtuasi  Euroopa Liidu ja Microsofti vahel puudutas muusikat ja videot mängivate programmide ehk meediapleierite kaasamist operatsioonisüsteemi. Sarnaselt brauseritootjatega leidsid mõned aastad hiljem ka meediapleierite tootjad, et Microsoft on oma tugevat positsiooni ära kasutades nende tuleviku väga tumedaks teinud. Ka sel juhul leiti pika protsessi tulemusena, et Microsoft on käitunud konkurentsiseaduste vastaselt ja Microsoft pidi maksma kõigi aegade suurima trahvi (umbes pool miljardit eurot) ja pakkuma operatsioonisüsteemiga paralleelselt ka versiooni, kus meediapleierit ei sisaldu. See viimane osutus muidugi suhteliselt naeruväärseks nõudeks, sest ilma pleierita versioon "Windows XP N" pandi müügile täpselt sama hinnaga ja sisuliselt ei ostnud seda mitte keegi.